Foto: FAH

GLAVNI odbor SDP-a jednoglasno je neodrživom ocijenio mogućnost tripartitnog saveza s HDZ-om i MOST-om te još jednom podržao predsjednika stranke Zorana Milanovića kao mandatara za sastavljanje nove vlade, no Milanović je nakon sastanka kazao kako to ne znači da su odbili Most, nego HDZ.

"To nije odbijanje, nastavljamo razgovarati što se nas tiče. Most će sam rezimirati tko ih je stvarno odbio, tko ih je ponizio, tko ih je pokušao likvidirati, tko ih ruši u njihovim sredinama, a tko im je partner i prijatelj i tko nudi suradnju", kazao je Milanović.

Izvijestio je da je zaključke, među kojima i onaj da se podupire nastavak razgovora koalicije Hrvatska raste s MOST-om, Glavni odbor prihvatio "praktički bez rasprave" te kako su vrata suuradnje Mostu i dalje otvorena.



Ideja nestranačke osobe na čelu Vlade je loša



"Neke stvari moramo reći javno, s HDZ-om ovakvim kakav jest ne možemo. Kakav bi HDZ u nečijoj mašti trebao biti i kakav će možda jednog dana biti, to je nešto sasvim drugo. Takav prijedlog je neodrživ i meni je nevjerojatno da bi ljudi iz Mosta, oni koji su osnivali Most na platformi otpora HDZ-u na lokalnoj razini, to je potpuno jasno izrečeno prekjučer od nekih osnivača Mosta, dakle na obrani od zuluma HDZ-a u Metkoviću, u Omišu, spominjali su se čak i pokušaji likvidacije, za što prvi put čujem, u Gradecu u velikoj Kopanici, u Tompojevcima...ti ljudi su u svojim sredinama izborili za podršku građana, a HDZ im je uništavao život", rekao je Milanović.

Kazao je kako je o pokušaju likvidacije člana Mosta čuo na televiziji te kako ga je to zaprepastilo.

"Jedno je biti kršćanin i praštati, ali drugo je takvo nešto reći i praviti se da se to nije dogodilo. Sve je jasno, ovdje netko želi spasiti HDZ, to je akcija spašavanja HDZ-a i Tomislava Karamarka od strane nekih ljudi, ne cijelog Mosta, i nekih ljudi izvan Mosta. HDZ ovakav kakav je treba provesti još četiri godine u opoziciji", kazao je Milanović.

Podsjetio je kako je SDP predložio kandidata Mosta Roberta Podolnjaka za predsjednika Sabora. "HDZ ih je na jedan vrlo ružan način odbio, i to tako da im to nije htio reći odmah, nego im je to rekao usred sjednice. Mi tumačimo da je HDZ odbio Most. Naše odbijanje HDZ-a je odbijanje HDZ-a, nije odbijanje Mosta. Nama je Most prihvatljiv, s njima želimo formirati prvo Sabor, jer to je pretpostavka, a onda parlamentarnu većinu i vladu koja će nastaviti raditi ono što radi već četiri godine, a što se zadnjih godinu dana itekako vidi", poručio je.

Odbio je tumačenje HDZ-a da je konstituiranje Sabora kakvo nastoji organizirati SDP puzajući državni udar.

"Mi konstituiranje Sabora ne smatramo puzajućim državnim udarom, nego hodajućom državom koja je odrasla i koja je čvrsto na svojim nogama, a oni koji su navikli na obavještajno sigurnosnu spletku, čvrste državne institucije vide kao prijetnju. Za njih je Hrvatski sabor valjda paradržava, državni udar, za mene je Hrvatski sabor najviše tijelo vlasti, kojemu odgovara hrvatska vlada, koje je iznad Vlade i svakako iznad Predsjednika Republike. Na njegovu konstituiranju treba raditi, to je u interesu hrvatske države, u interesu svih zastupnika koji su izabrani od hrvatskog političkog naroda i koji žele raditi svoj posao i koji ne žele nered, smutnju, nejasnoću", rekao je Milanović.

Naglasio je kako je Glavni odbor SDP-a svojim zaključcima "poslao jednu vrlo jasnu poruku u kojoj se nikoga ne vrijeđa, nikoga ne pokušava likvidirati ni fizički ni politički, nego se nastoji razgovarati i formirati Hrvatski sabor".

Tekst se nastavlja ispod oglasa

Ponovio je da koalicija Hrvatska raste ima potporu najvećeg broja zastupnika, a ideju nestranačke osobe na čelu Vlade smatra lošom. "Vidjeli smo što se događalo u Europi kada je netko drugi ili Europska komisija postavljala stručnjake, nestranačke osobe na čelo vlade. Završilo je loše po te države, po njihovu ekonomiju, po političku kulturu. Nakon toga su vrlo često dolazili ili loše prolazili u stvari loši izbori", kazao je.

Ponovio je i da SDP-u nije prihvatljiva koalicija s "ovakvim HDZ-om".

"HDZ koji bi jasno rekao da se odriče i da se ograđuje od te i te osobe, s tom strankom bismo razmislili bismo li razgovarali. Naši ljudi koji su optuženi za bagatelna kaznena djela u odnosu na ono što se stavlja na teret vodećim HDZ-ovcima nisu na listama SDP-a", rekao je Milanović. Dodao je kako je za neke od tih ljudi uvjeren da su pošteni, ali kako ne želi ići protiv institucija države, DORH-a i sudova.



Predsjednica nema ovlasti raspisati nove izbore



Na pitanje s kolikom potporom ide u ponedjeljak na nastavak konzultacija na Pantovčaku kazao je kako ima potporu 67 zastupnika koji su se o tome javno izjasnili, ali i ponovio kako "prije svega treba formirati Sabor".

Na pitanje kada će se to dogoditi odgovorio je kako SDP "radi, ali ne želi lešinariti".

"Mi nemamo svoje špijune u tuđim redovima kao što neki imaju, s ljudima se razgovara", rekao je Milanović.

Na pitanje je li SDP svojim zaključcima Mostu otvorio put za suradnju s HDZ-om, odgovorio je kako to treba pitati Božu Petrova.

"Ja ne znam, ne vidim tu većinu, ali možda griješim", rekao je Milanović, koji je uvjeren kako će cijeli proces trajati još neko vrijeme.

"Ovo za sada podsjeća na onaj film 'Beskrajan dan', samo što je taj dan trajao pet, a ovaj 30 dana, ali imamo mi još puno energije i strpljenja", dodao je.

Milanović je uvjeren kako predsjednica Kolinda Grabar Kitarović nema ovlasti raspisati nove izbore, a na pitanje što će učiniti ako ona to ipak napravi odgovorio je kako osobno neće učiniti ništa. "Ja neću učiniti ništa, kao što ni Sabor neće učiniti ništa. Što ako se Sabor nakon toga odluči konstituirati? Sabor koji je narod izabrao i koji zasjeda. Da sam Predsjednik Republike, to mi ne bi palo na pamet, ali nisam Predsjednik Republike niti savjetujem predsjednicu. Zamislite situaciju da predsjednica potpiše takav dokument, takav komad papira i da nakon toga saborski zastupnici iz inata, iz svog temeljnog prava, iz straha da ne ostanu bez mandata donesu odluku o konstituiranju. Mislim da se predsjenica ne bi ugodno osjećala, a to je pravo saborskih zastupnika i ako ga ne konzumiraju - neka se raspuste, ali sami", rekao je Milanović.